Nkenda ya 39: Nkawa ya Aaron
TALA nkawa yai memenisa bintuntu mpi metedisa mabundu. Yau kele nkawa (to nti) ya Aaron. Bintuntu na mabundu kubasikaka na mpimpa mosi kaka! Kimpa yina kusalamaka sambu na inki?
Bana ya Israele vandaka kutambula na nseke bilumbu mingi. Na kati na bau, bantu mingi vandaka kubokuta sambu Moïse vandaka mfumu, to sambu Aaron vandaka mbuta-nganga. Koré vandaka na kati ya bantu yina, na Datan, Abiram mpi bamfumu 250 ya bana ya Israele. Kilumbu mosi, bau yonso kwisaka na Moïse mpi kutubilaka yandi nde: ‘Sambu na nki nge kekuditula mfumu na kati na beto?’
Moïse tubaka na Koré na bantu yina kulandaka yandi nde: ‘Mbasi na suka, beno baka bima ya beto ketudilaka tiya, mpi beno tula ndumbu. Na nima beno takwisa na yau na nzo-tenta ya Jéhovah. Beto tatala nani Jéhovah tasola.’
Kilumbu yango, Koré na bantu 250 yina vandaka kulanda yandi kwendaka na kyelo ya nzo-tenta, kumosi na bantu mingi yankaka yina vandaka kubokuta. Jéhovah vandaka na makasi ya ngolo. Ebuna, Moïse tubaka nde: ‘Beno katuka na banzo ya bantu yai ya mbi. Beno simba ve ata kima na bau mosi.’ Bantu katukaka na lweka ya banzo-tenta ya Koré, Datan na Abiram.
Na nima, Moïse tubaka nde: ‘Tala mpila beno tazabila muntu ya Jéhovah mesola: ntoto tapasuka mpi tazika bantu yai ya mbi.’
Kaka na ntangu Moïse manisaka na kutuba, ntoto pasukaka mpi kuzikisaka banzo-tenta na bima yonso ya Koré, Datan na Abiram. Na kudila na bau, bana ya Israele waka boma ya ngolo mpi tubaka nde: ‘Beto tina, kana ve ntoto tazika beto mpi!’
Koré na bantu na yandi 250, telamaka kaka na ntwala ya nzo-tenta. Ebuna, Jéhovah nokisaka tiya, mpi yau kuyokaka bau. Na nima Jéhovah zabisaka Eleazar, mwana ya Aaron na kubaka bima ya kutudila tiya ya bantu yina kufwaka mpi na kusala yau kapo ya kufikila zikwa. Kapo yina vandaka kidimbu sambu na bana ya Israele sambu bau vila ve nde kaka Aaron na bana na yandi mpamba solamaka sambu na kuvanda banganga-Nzambi ya Jéhovah kansi bantu yankaka ve.
Kansi Jéhovah zolaka kumonisa pwelele nde kaka Aaron na bana na yandi vandaka na nswa ya kuvanda banganga-Nzambi. Yandi tubaka na Moïse nde: ‘Songa na konso mfumu ya kikanda na kunatila nge nkawa na yandi. Sambu na kikanda ya Levi, songa Aaron na kunatila nge nkawa na yandi. Na nima, tula yau yonso na nzo-tenta na ntwala ya sanduku ya ngwakana. Nkawa ya muntu yina mono mesola tabasisa bintuntu.’
Kilumbu kulandaka, ntangu Moïse kwendaka kutala, nkawa ya Aaron kubasisaka bintuntu mpi mabundu ya kutela! Beno mezaba ntangu yai sambu na nki Jéhovah salaka kimpa yina?
Kutanga 16:1-49; 17:1-11; 26:10.
Bangyufula
- Banani kukolamaka na kiyeka ya Moize ti Aroni, mpi nki mambu bo tubilaka Moize?
- Moize kusongaka Kora ti bantu 250 yina kulandaka yandi na kusala inki?
- Inki Moize kuzabisaka bantu, mpi nki mambu kubwaka kaka na ntangu yandi manisaka kutuba?
- Inki mambu kubwilaka Kora ti bantu 250 yina kulandaka yandi?
- Inki Eleazare, mwana ya Aroni, kusalaka ti bima ya kutudila tiya ya bantu yina kufwaka, mpi sambu na inki?
- Sambu na nki Yehowa kubasisaka bintuntu na nkawa ya Aroni? (Tala kifwanisu.)
Bangyufula ya ngika
- Tanga Kutanga 16:1-49.
Kora ti bantu yina kulandaka yandi kusalaka inki, mpi sambu na nki dyambu yango kuvandaka kidimbu ya kukolama na Yehowa? (Kut. 16:9, 10, 18; Levi 10:1, 2; Bing. 11:2)
Inki ngindu ya mbi Kora ti bantu 250 yina vandaka “bamfumu ya makanda” kuyedisaka? (Kut. 16:1-3; Bing. 15:33; Yez. 49:7)
- Tanga Kutanga 17:1-11 mpi 26:10.
Mutindu nkawa ya Aroni kumenaka kumonisaka inki, mpi sambu na nki Yehowa kutubaka nde bo bumba yo na sanduku ya bansiku? (Kut. 17:5, 8, 10)
Inki dilongi ya mfunu beto lenda baka na kidimbu ya nkawa ya Aroni? (Kut. 17:10; Bis. 20:28; Filp. 2:14; Baeb. 13:17)
kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn cjk_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn cjk_Latn kon_Latn kon_Latn kon_Latn kon_Latn kon_Latn